LV Eiropas Savienības Oficiālais Vēstnesis C 179/1

ĀFRIKAS, KARĪBU JŪRAS REĢIONA UN KLUSĀ OKEĀNA VALSTU GRUPAS DALĪBVALSTU, NO VIENAS PUSES, UN EIROPAS SAVIENĪBAS UN TĀS DALĪBVALSTU, NO OTRAS PUSES, NOSLĒGTĀ PARTNERATTIECĪBU NOLĪGUMA APVIENOTĀ PARLAMENTĀRĀ ASAMBLEJA

PIRMDIENAS, 2015. GADA 7. DECEMBRA SĒDES PROTOKOLS

(2016/C 179/01)

Saturs

Oficiālā atklāšanas sēde 1

Apvienotās parlamentārās asamblejas sēde 2

Apvienotās parlamentārās asamblejas sastāvs 2

Parlamentiem nepiederošu pārstāvju akreditācija 2

1. Darba kārtības pieņemšana (AP101.966) 2

2. Protokola apstiprināšana Apvienotās parlamentārās asamblejas 29. sesijas pēdējai sēdei (OV C 391, 24.11.2015.) 2

3. Līdzpriekšsēdētāju paziņojumi, tostarp lēmumi, kas pieņemti Prezidija 2015. gada 7. decembra sanāksmē 2

4. Demokrātijas stāvoklis ES un ĀKK valstīs 3

5. 40 partnerības gadi – ietekmes uz tirdzniecību un attīstību ĀKK valstīs novērtējums un ĀKK valstu un Eiropas Savienības noturīgu attiecību perspektīvas 3

6. Steidzams jautājums Nr. 2: stāvoklis Burundi pēc vēlēšanām 3

PIRMDIENAS, 2015. GADA 7. DECEMBRA SĒDES PROTOKOLS

(Sēdi atklāja plkst. 11.00.)

Oficiālā atklāšanas sēde

Asamblejā uzstājās šādi dalībnieki:

Apvienotās parlamentārās asamblejas līdzpriekšsēdētājs Louis Michel, Apvienotās parlamentārās asamblejas līdzpriekšsēdētājs Fitz A. Jackson un Luksemburgas Deputātu palātas priekšsēdētājs (Luksemburga, Eiropas Savienības prezidentvalsts) Mars di Bartolomeo.

(Sēdi pārtrauca plkst. 12.00 un atsāka plkst. 15.05.)

SĒDI VADĪJA: Louis MICHEL,

līdzpriekšsēdētājs

Apvienotās parlamentārās asamblejas sēde

Līdzpriekšsēdētājs sveica visus dalībniekus.

Apvienotās parlamentārās asamblejas sastāvs

Līdzpriekšsēdētājs paziņoja, ka Apvienotās parlamentārās asamblejas locekļu saraksts, kādu to iesniedza ĀKK valstu varas iestādes un Eiropas Parlaments, tiks pievienots protokolam.

Parlamentiem nepiederošu pārstāvju akreditācija

Līdzpriekšsēdētājs paziņoja, ka atbilstoši Kotonū nolīguma 17. panta 1. punktam un Apvienotās parlamentārās asamblejas Reglamenta 1. panta 2. punktam ir saņemts saraksts ar akreditācijas lūgumiem no parlamentiem nepiederošiem pārstāvjiem. Pārstāvju klātbūtne tiks reģistrēta, un viņu vārdus iekļaus protokola pielikumā.

1. Darba kārtības pieņemšana (AP101.966)

Uzstājās: Līdzpriekšsēdētājs Fitz A. Jackson un līdzpriekšsēdētājs Louis Michel.

Darba kārtību pieņēma tādu, kā norādīts šajā protokolā.

2. Protokola apstiprināšana Apvienotās parlamentārās asamblejas 29. sesijas pēdējai sēdei (OV C 391, 24.11.2015.)

Protokolu apstiprināja.

3. Līdzpriekšsēdētāju paziņojumi, tostarp lēmumi, kas pieņemti Prezidija 2015. gada 7. decembra sanāksmē

Līdzpriekšsēdētājs informēja par Prezidija 2015. gada 7. decembra sanāksmes rezultātiem.

Tika pieņemti šādi lēmumi:

a) pastāvīgās komitejas izstrādās šādus ziņojumus: Politisko lietu komiteja – Konstitūcijā noteiktie ierobežojumi prezidenta pilnvaru laikam Ekonomikas attīstības, finanšu un tirdzniecības komiteja – Nelegālu finanšu plūsmu ietekme uz attīstības finansējumu Sociālo lietu un vides komiteja – Ģimeņu lauksaimniecības un mazapjoma lauksaimnieciskās ražošanas problēmas ĀKK valstīs

b) Apvienotās parlamentārās asamblejas 31. sesija notiks 2016. gada 13.–15. jūnijā Dienvidāfrikā.

c) Apvienotās parlamentārās asamblejas 32. sesija notiks Centrālāfrikā.

Līdzpriekšsēdētājs paziņoja par šādiem termiņiem:

— kompromisa rezolūciju grozījumiem un citām steidzamām rezolūcijām, par kurām būs jābalso: otrdien, 8. decembrī, plkst. 12.00;

— pieprasījumiem, kas saistīti ar balsošanas metodēm: trešdien, 9. decembrī, plkst. 10.00 rakstveidā.

Uzstājās: João Ferreira par to, ka nav nodrošināts mutiskais tulkojums portugāļu valodā.

Līdzpriekšsēdētājs atgādināja par piemērojamiem noteikumiem.

4. Demokrātijas stāvoklis ES un ĀKK valstīs

Debates ar Starptautiskā Demokrātijas un vēlēšanu palīdzības institūta (International IDEA) ģenerālsekretāru Yves Leterme.

International IDEA ģenerālsekretārs Yves Leterme iepazīstināja ar demokrātijas stāvokli ES un ĀKK valstīs.

Uzstājās: Adjedoue Weidou (Čada), Davor Ivo Stier, Maria Arena, Younoussa Tondy (Nigēra), Ana Rita Geremias Sithole (Mozambika), João Ferreira, Ahamada Soukouna (Mali), Sonny Ogbuoji (Nigērija), Ignazio Corrao, Michael Gahler, Enrique Guerrero Salom, Jo Leinen, Michela Giuffrida, Mariya Gabriel un Louis Michel.

Yves Leterme uzsvēra, ka International IDEA lieto jēdzienu “demokrātija” tā plašākajā izpratnē, vienlaikus norādot, ka nepastāv tikai viens demokrātijas modelis. Valdības var atbalstīt un apņemties īstenot demokrātiju, taču to nevar eksportēt uz citām valstīm. Demokrātiskas sistēmas pamatā ir pilsoņu veikta kontrole un visu pilsoņu vienlīdzība kontroles pilnvaru īstenošanā. Lai sasniegtu 16. ilgtspējīgas attīstības mērķi (IAM), ar kuru tiek sekmētas demokrātiskās iestādes kā līdzeklis miera sasniegšanai, bija svarīgi izveidot konkrētus rādītājus.

Locekļi uzsvēra – pat ja valstis demokrātiskās vērtības dažkārt interpretē atšķirīgi, tās pēc būtības ir universālas. Apskatīto jautājumu vidū bija krīze, kas saistīta ar politisko līderu un iedzīvotāju saskarsmi, ko izraisīja politisko partiju nespēja pielāgoties mainīgajai globālajai videi, lielākas tautas prasības pēc politiskās dalības un aizvien straujāka tehnoloģiskā attīstība.

5. 40 partnerības gadi – ietekmes uz tirdzniecību un attīstību ĀKK valstīs novērtējums un ĀKK valstu un Eiropas Savienības noturīgu attiecību perspektīvas

Ekonomikas attīstības, finanšu un tirdzniecības komiteja

Līdzreferenti: Jacob Oulanyah (Uganda) un David Martin

Sanjay Tanna (Uganda) (aizstājot Jacob Oulanyah) un Enrique Guerrero Salom (aizstājot David Martin) iepazīstināja ar ziņojumu.

Uzstājās: Theodor Dumitru Stolojan, Norbert Neuser, Younoussa Tondy (Nigēra), Netty Baldeh (Gambija), Daniel K. Shumba (Zimbabve), Javier Nart, João Ferreira, Maria Heubuch, Laura Ferrara, Ousmane Kaba (Gvineja), Teshome Toga (Etiopija), Maurice Ponga, Michael Gahler un Erja Askola (Eiropas Komisija).

Locekļu vidū bija plaša vienprātība par visā visumā pozitīvu ĀKK un ES partnerības novērtējumu un arī par to, ka ir jāpielāgojas jaunām situācijām un efektīvāk jāapkaro nabadzība un jāstimulē izaugsme, investīcijas, diversifikācija un labāka ĀKK valstu piekļuve ES un visas pasaules tirgiem. Viedokļi bija daudzveidīgāki par ekonomisko partnerattiecību nolīgumu ietekmi uz tirdzniecību un attīstību, proti, daži locekļi uzsvēra to radītās iespējas, bet citi pauda kritiku, sakot, ka nolīgumi ir vairāk orientēti uz tirdzniecību, nevis attīstību.

Sanjay Tanna (Uganda) un Enrique Guerrero Salom noslēdza debates.

6. Steidzams jautājums Nr. 2: stāvoklis Burundi pēc vēlēšanām

Uzstājās: Erminia Norarangelo (Eiropas Ārējās darbības dienests), Netty Baldeh (Gambija), Louis Michel, Lidia Senra Rodríguez, Maria Arena, Tulia Ackson (Tanzānija), Veikko Nekundi (Namībija), Teshome Toga (Etiopija), Maria Heubuch, Ignazio Corrao, Anicet Niyongabo (Burundi), Mariya Gabriel, Kashetu Kyenge, Maurice Ponga, Bogdan Brunon Wenta un Joachim Zeller.

Par stāvokli Burundi pēc vēlēšanām radās acīmredzamas viedokļu atšķirības starp asamblejas locekļiem no EP un no ĀKK, galvenokārt par to, kā interpretēt Arušas Miera un samierināšanās vienošanos, kas paredzēta Burundi attiecībā uz to, kā aprēķināt jau līdz šim nokalpoto Burundi prezidenta pilnvaru termiņu skaitu. EP deputāti uzskatīja, ka Arušas Miera un samierināšanās vienošanās ir tikusi pārkāpta, taču ĀKK puses locekļi uzskatīja, ka gan Burundi, gan Austrumāfrikas valstu kopienas tiesu varas iestādes ir lēmušas par labu Burundi valdības nostājai. Viedokļi atšķīrās arī par ES lēmumu uzsākt apspriedes ar Burundi valdību saskaņā ar Kotonū nolīguma 96. pantu.

Daži locekļi arī nosodīja nesenos vardarbīgos uzbrukumus un arvien biežākos cilvēktiesību pārkāpumus un nelikumības, tostarp slepkavības, nogalināšanu bez tiesas sprieduma, personas fiziskās integritātes pārkāpumus, spīdzināšanu un citu nežēlīgu, necilvēcīgu un/vai pazemojošu izturēšanos, patvaļīgus arestus un nelikumīgu aizturēšanu, vārda un preses brīvības pārkāpumus, kā arī nesodāmības izplatību.

(Sanāksmi slēdza plkst. 18.15.)